Polisie wil skrywer ondervra vir moord in AfrikaDelia Owens. (Foto: Justin Ford / AFP) Die filmverwerking van die topverkoperroman Where the Crawdads Sing deur Delia Owens verskyn Vrydag in Amerikaanse rolprentteaters – die skrywer se verbintenis met ŉ moord in Zambië byna drie dekades gelede is egter ook nou in die kollig. Owens (73), ook ŉ natuurbewaarder en soöloog, word vir ondervraging gesoek in verband met die skietdood van ’n vermeende stroper in die 1990’s wat destyds ook op video vasgevang en op televisie in die VSA uitgesaai is. Die vermeende skieter is glo Owens se stiefseun. Luidens berigte kan Owens en haar destydse eggenoot, Mark, moontlik medepligtiges wees wat glo gehelp het om die moord toe te smeer. Daar word ook berig dat hulle moontlik by ander misdade betrokke kon wees as deel van hul natuurbewaringspogings in dié Suider-Afrika‑land. Fox News berig dat dit egter nie lyk of die ontstellende onthullings die fliek oorskadu het nie, maar dalk selfs gehelp het om dit te bevorder. Owens het ’n literêre superster geword met die 2018-vrystelling van haar debuutroman oor Kya, ’n jong meisie wat in die 1960’s gedwing word om haarself in die moerasse van Noord-Carolina groot te maak. Die Oscar-wenner Reese Witherspoon het die fliek vervaardig, met Daisy Edgar-Jones as Kya. Die sangeres Taylor Swift sing die titelliedjie van dié fliek. Tyd in Zambië Owens en Mark was destyds natuurbewaarders in Afrika wat drie memoires oor hul natuurlewe-avonture geskryf het. In die middel van die 1990’s het hulle in Zambië se Noord-Luangwa Nasionale Park gewoon en ’n bewaringsentrum bestuur wat olifante teen stropers beskerm het. Jeffrey Goldberg, hoofredakteur van Atlantic en voorheen ŉ joernalis by The New Yorker, het in 2010 in ŉ exposé, “The Hunted”, geskryf dat Mark na Afrika gekom het om ŉ eenheid van 60 wildverkenners te lei wat stropers agternagesit het. Die verkenners het glo ook sonder die toesig van die Zambiese regering opgetree. Volgens Goldberg het die verkenners vermeende stropers geslaan, aan paaltjies vasgemaak en in die son laat bak. Dit word ook aangevoer dat Mark oor die moorde op stropers gespog het – ŉ bewering wat hy en Owens ten sterkste ontken. Die moord Die egpaar was destyds die onderwerp van ’n episode van ABC se Turning Point genaamd “Deadly Game”. In dié episode het ’n ABC-span Mark se seun uit ŉ vorige huwelik, Christopher, toe 25, en ’n verkenner vergesel waar hulle in 1995 vir stropers gepatrolleer het. Mark en Owens was nie teenwoordig nie. Die groep het ’n vermeende stroper by sy kampplek ingewag en Christopher het na bewering die eerste skoot afgevuur. Ná die eerste skoot het die band begin rol. Daar word gewys hoe die slagoffer op die grond inmekaargesak en sukkel om sy kop op te lig toe ’n skraal verkenner weer op hom losgebrand het, skryf Goldberg wat die video bekom het. Die kamera was steeds op die beseerde man gefokus toe nog drie skote afgevuur is voordat die man doodstil bly lê het. Daar kan nie op die video gesien word wie die skote afgevuur het nie. Die moordondersoek Nadat die voorval uitgesaai is, was die Zambiese regering woedend en is ’n moordondersoek van stapel gestuur. Die Owens-egpaar het landuit gevlug en nooit weer na Zambië teruggekeer nie. Die destydse speurder Biemba Musole het tot die gevolgtrekking gekom dat Christopher die vermeende stroper vermoor het. ABC-kameraman Chris Everson, wat die moord verfilm het, het dit glo later aan Goldberg bevestig. Everson het aan Goldberg gesê dat Mark hom saam met Christopher en ander verkenners by ’n afgeleë plek afgelaai het om na stropers te soek. Hulle het gou op ’n leë kampplek afgekom waar hulle glo gelê en wag het. Toe die vermeende stroper terugkom, het Christopher na bewering op die slagoffer losgebrand voordat die kamera begin rol het. Sy gesig word nie in die beeldmateriaal gewys nie. “Dit is iets wat nooit moes gebeur het nie,” het Everson aan Goldberg gesê. Die voorval is egter nooit by Zambiese owerhede aangemeld nie. Volgens Musole het Mark ná die voorval glo met ’n helikopter opgedaag, die lyk in die vliegtuig se vragnet gesit en dit in die see gestort. Mark het hierdie bewerings ook ten sterkste ontken. Zambiese owerhede het aan The Atlantic gesê die saak bly oop en dat Mark, Owens en Christopher almal gesoek word vir ondervraging in verband met die moord en moontlik ook ander misdade. “Daar is geen beperkings op ŉ klag van moord in Zambië nie,” het die land se hoofaanklaer, Lillian Shawa-Siyuni, aan The Atlantic gesê. “Hulle word almal gesoek vir ondervraging in hierdie saak, ook Delia Owens.” Amptenare sê Owens kan ’n getuie, samesweerder of medepligtige tot die beweerde misdade wees. “Ek wil weet hoe Mark en Delia gewere in Zambië ingebring het en hulself in wetstoepassingsagente verander het,” het Shawa-Siyuni gesê. Die Owense het in die openbaar ontken dat hulle enigiets met die moord of enige ander misdaad te doen gehad het, en daar is geen uitleweringsverdrag met Zambië nie. Bron: Fox News / Berig deur Rebecca Rosenberg